Tobakk og helseskader Ekspandér faktaboks omtrent 800 000 nordmenn røyker daglig.

Nærmere 7000 nordmenn dør årlig av tobakksrelatert sykdom, hvorav flere hundre av passiv røyking.

Mer enn halvparten av dødsfallene skyldes hjerte- og karlidelser.

Studier viser at dagligrøykere i snitt dør ti år tidligere enn ikke-røykere. 25 prosent av dem som røyker daglig, mister 20-25 år av livet sitt i forhold til gjennomsnitts levealder for en ikke-røyker.

(Aftenposten)

Forskning tyder på at giftnivåene man puster inn ved passiv røyking i bil kan være over 20 ganger så høy som på en røykfull bar, ifølge BBC.

Derfor mener leger i den britiske legeforeningen at forbudet mot å røyke på offentlige steder bør utvides til også å gjelde private biler.

Les også: Passiv røyking dreper 600.000

Økt risiko for krybbedød og astma

– Dette er den beste måten å beskytte barn og ikke-røykende voksne på, sier forskningsleder i den britiske legeforeningen, Vivienne Nathanson til BBC.

– Særlig unge er spesielt sårbare for passiv røyking, sier hun.

Forskning har vist at passiv røyking øker risikoen for en rekke ting, som krybbedød, astma og svekket lungefunksjon, ifølge BBC.

– Argumentene for å utvide røykeforbudet er mange, sier Nathanson.

Les også: Vil ha røykeforbud i privatbiler

Mener det kan virke mot sin hensikt

Men en gruppe av parlamentsmedlemmer fra ulike britiske partier har konkludert med at andre måter burde vurderes først.

Gruppen mener til og med at et forbud kan virke mot sin hensikt, fordi det bør være konsensus i befolkningen før sånt innføres.

Ministre i Nord-Irland har sagt de vil vurdere et forbud, men det er foreløpig ikke innført noe sted i Storbritannia.

I Wales kjøres for tiden en informasjonskampanje som forteller om farene ved røyking i bil, og myndighetene der har uttalt at dersom de ikke ser resultater i løpet av tre år, vil de innføre forbud.

I enkelte stater i Canada, USA og Australia, samt i hele Sør-Afrika, er røyking i bil forbudt med barn tilstede.

Les også: Dropper norsk røykeforbud i bil

Droppet forbud i Norge

I Norge ble et forslag om å gjøre det forbudt å røyke i bil vurdert i fjor, men ble ikke noe av.

– Det er vanskelig å sanksjonere mot, og det vil gripe veldig inn i folks private sfære, sa statssekretær Ragnhild Mathisen i Helse- og omsorgsdepartementet den gang til Avisenes Nyhetsbyrå (ANB).

Ifølge Helse- og omsorgsdepartementet utsettes 100.000 barn for passiv røyking her i landet.

– Alle som er i nærheten av barn, må være med og ta et ansvar for det, sa Mathisen til ANB.